Harkiv
Harkiv (ukrajinski: Харків) drugi je po veličini grad u Ukrajini. Osnovan je 1654. i bio je prvi glavni grad sovjetske Ukrajine kao i glavni ukrajinski kulturni centar za vrijeme Carske Rusije, dok je danas administrativni centar Harkivske oblasti, kao i administrativni centar istoimenog rejona u sklopu oblasti. Grad je smješten na sjeveroistoku zemlje i prema popisu iz 2007. godine u njemu živi 1.461.300 stanovnika. Harkiv je jedan od glavnih kulturnih, industrijskih, saobraćajnih, naučnih i obrazovnih centara u Ukrajini. Grad je prepoznatljiv po Trgu slobode (ukrajinski: Площа Свободи) koji je trenutno najveći trg u cijeloj Evropi i 12 po veličini u svijetu (trg je oko 700 metara dug a širina mu je stotinjak metara). U gradu se tokom cijele godine održavaju razne manifestacije, a među poznatijim festivalima su: fikcijski Zvijezdani most, muzički Harkivski jazz festival, filmski Harkivska sirena i međunarodni muzički festival Harkivski ansambli. Harkov je poznat po industriji, jer se u njemu nalaze stotine industrijskih poduzeća od čega je najviše iz oblasti mašinogradnje. Od poznatijih preduzeća tu su: Morozov Design Bureau i Malyshev Tank Factory, svjetski lideri u izradi vojne opreme i vojnih vozila još od 1930. godine, preduzeća Hartron za avionsku i nuklearnu elektroniku, te preduzeće Turboatom koje se bavi prizvodnjom snažnih mehaničkih mašina. U gradu se nalazi 60 naučnih instituta, 30 objekata visokog obrazovanja, 6 muzeja, 7 pozorišta i 80 biblioteka.